**B. Osobitná časť**

**K Čl. I**

**K bodu 1**

Pre pojem základné bezpečnostné požiadavky sa z dôvodu zosúladenia s rámcovým zákonom č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov (ďalej len „zákon o posudzovaní zhody“) zavádza skratka základné požiadavky a zároveň sa zosúlaďujú poznámky pod čiarou, ktoré odkazujú na zákon o posudzovaní zhody.

**K bodu 2**

Ide o legislatívno-technickú úpravu, nakoľko návrh nariadenia vlády v jednotlivých novelizačných bodoch upravuje odkazy v poznámkach pod čiarou na nový zákon o posudzovaní zhody, ktorý nahradil zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov a zosúlaďujú sa všetky poznámky pod čiarou, ktoré odkazujú na zákon o posudzovaní zhody.

**K bodu 3**

V § 1 ods. 2 sa spresňuje písmeno f) tak, že nariadenie vlády sa nevzťahuje na strelivo, ktorým sú strely, hnacie náplne a iné druhy streliva, ktoré sa používajú v jednotlivých strelných zbraniach s odkazom na ich presné vymedzenie v zákone č. 64/2019 Z. z. o sprístupňovaní strelných zbraní a streliva na civilné použitie na trhu.

**K bodu 4**

Ide o vypustenie poznámky pod čiarou ako legislatívno-technickú úpravu, nakoľko návrh nariadenia vlády v jednotlivých novelizačných bodoch upravuje odkazy v poznámkach pod čiarou na nový zákon o posudzovaní zhody, ktorý nahradil zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov a nakoľko poznámka pod čiarou č. 16 je nadbytočná, bola vypustená.

**K bodu 5**

Povinnosti výrobcu v § 6 sa menia v súlade so znením zákona o posudzovaní zhody tak, aby nedochádzalo k duplicitnej úprave zhodných povinností výrobcu. Navrhované ustanovenie § 6 pozostáva z odseku 1, ktorým sa vymedzuje, ktoré povinnosti sa vzťahujú na výrobcu pyrotechnického výrobku podľa zákona o posudzovaní zhody (povinnosti podľa rámcového zákona), pričom sú následne doplnené spresnením týchto povinností odkazom na príslušné ustanovenia návrhu nariadenia vlády, ktoré výkon a obsah príslušných povinnosti spresňujú, v rozsahu ako to zákon o posudzovaní zhody predpokladá. § 6 ods. 2 návrhu nariadenia vlády ďalej vymedzuje v súlade s predpokladom ustanoveným v § 5 ods. 1 písm. r) zákona o posudzovaní zhody ďalšie povinnosti výrobcu, ktoré je povinný výrobca splniť a ktoré predstavujú špecifické povinnosti výrobcu pyrotechnického výrobku.

**K bodu 6**

V § 8 ods. 3 písm. a) návrhu nariadenia vlády sa upravuje obsah označenie pyrotechnického výrobku v nadväznosti na zmeny v novelizačnom bode 6 tak, že výrobca je povinný označiť pyrotechnický výrobok podľa § 5 ods. 1 písm. k) zákona o posudzovaní zhody, teda označením obchodného mena alebo ochrannej známky a v štátnom jazyku sídla, miesta podnikania alebo adresy výrobcu. Zároveň, ak výrobca nemá sídlo v členskom štáte aj údajmi o dovozcovi podľa § 7 ods. 2 psím. a) zákona o posudzovaní zhody.

**K bodu 7**

V § 9 ods. 1 písm. a) návrhu nariadenia vlády sa upravuje obsah označenia pyrotechnického výrobku v nadväznosti na zmeny v novelizačnom bode 6 tak, že výrobca je povinný označiť pyrotechnický výrobok podľa § 5 ods. 1 písm. k) zákona o posudzovaní zhody teda označením (obchodného mena alebo ochrannej známky a v štátnom jazyku sídla, miesta podnikania alebo adresy výrobcu).

**K bodu 8**

Povinnosti dovozcu a distribútora v § 10 a 11 sa menia v súlade so znením rámcového zákona o posudzovaní zhody tak, aby nedochádzalo k duplicitnej úprave zhodných povinností dovozcu a distribútora.

**K bodu 9**

Ide o úpravu ustanovenia o EÚ vyhlásení o zhode tak, že sa mení v súlade so znením zákona o posudzovaní zhody a znením smernice Európskeho parlamentu a Rady 2013/29/EÚ z 12. júna 2013 o harmonizácii zákonov členských štátov týkajúcich sa sprístupňovania pyrotechnických výrobkov na trhu (ďalej len „smernica 2013/29/EÚ“). V § 15 ods. 3 návrhu nariadenia vlády sa ustanovuje, že ak sa na určený výrobok vzťahuje viac technických predpisov z oblasti posudzovania zhody, vypracuje sa len jediné EÚ vyhlásenie o zhode, v ktorom sa okrem informácii podľa § 23 ods. 5 zákona o posudzovaní zhody uvedú aj odkazy na uverejnenie harmonizačných právnych predpisov Európskej únie v Úradnom vestníku EÚ.

Ustanovenie o označení CE sa upravuje z dôvodu potreby zosúladenia znenia nariadenia vlády a zákona o posudzovaní zhody a vypúšťa sa odkaz na článok 30 nariadenia (ES) č. 765/2008, nakoľko toto prepojenie ustanovenia, ktorým je spôsob umiestnenia označenia CE, je už upravené zákonom o posudzovaní zhody.

**K bodu 10**

Vypúšťa sa § 17 z dôvodu nadbytočnosti vzhľadom na znenie ustanovenia § 18 návrhu nariadenia vlády ako aj z dôvodu odstránenia duplicitných ustanovení o autorizácii a notifikácii v nariadení vlády vo vzťahu k zákonu o posudzovaní zhody. Inštitút autorizácie a notifikácie upravuje priamo § 10 až 20 zákona č. 56/2018 Z. z., avšak z dôvodu právnej istoty je potrebné ponechať toto ustanovenie s odkazom a prepojením na vyššie uvedené ustanovenia zákona č. 56/2018 Z. z. nakoľko smernica 2013/29/EÚ ustanovuje pre tento konkrétny druhy určených výrobkov, že posudzovanie zhody týchto výrobkov vykonáva autorizovaná a notifikovaná osoba.

**K bodu 11**

§ 18 sa upravuje tak, že obsahuje úpravu autorizácie a notifikácie, ktorú udeľuje úrad orgánom posudzovania zhody ako oprávnenie na vykonávanie posudzovania zhody pyrotechnických výrobkov, pričom celý proces autorizácie a notifikácie ako aj autorizačných a notifikačných požiadaviek upravuje § 10 až 20 zákona o posudzovaní zhody. Cieľom tejto úpravy je dosiahnutie normatívneho ustanovenia inštitútu autorizácie a notifikácie v súlade so znením smernice 2013/29/EÚ a ich prepojením na jednotlivé ustanovenia zákona o posudzovaní zhody upravujúcich inštitút autorizácie a notifikácie.

Ustanovenie o právach a povinnostiach notifikovaných osôb v § 19 sa mení v súlade so znením zákona o posudzovaní zhody, ktorý tieto povinnosti upravuje zhodne, až na niektoré špecifiká, ktoré ostávajú v  nariadení vlády zachované, čím dochádza k odstráneniu duplicitnej právnej úpravy.

**K bodu 12**

Upravuje sa § 20 dohľad nad trhom, ktorého jedným z cieľov je dosiahnutie odstránenia duplicitnej úpravy nariadenia vlády vo vzťahu k zákonu o posudzovaní zhody ako aj zachovaniu normatívnosti návrhu nariadenia vlády, ktorý upravuje jednotlivé inštitúty a povinností, aby sa zachovala správna a úplná transpozícia smernice 2013/29/EÚ. Nariadenie vlády Slovenskej republiky č. 70/2015 Z. z. o sprístupňovaní pyrotechnických výrobkov na trhu (ďalej len „nariadenie vlády č. 70/2015 Z. z.“) nie je vykonávacím právnym predpisom k zákonu o posudzovaní zhody, ale aproximačným nariadením vlády, ktoré predstavuje samostatný všeobecne záväzný právny predpis, ktorý bolo potrebné touto úpravou prepojiť s ustanoveniami § 27 a 28 zákona o posudzovaní zhody, ktoré sa vzťahujú na výkon dohľadu nad trhom v súlade so znením smernice 2013/29/EÚ.

**K bodu 13**

Vypúšťa sa § 21 vzhľadom na úpravu § 20 návrhu nariadenia vlády, ktorý obsahuje odkaz na zákon o posudzovaní zhody, ktorý sa týka tak výkonu dohľadu ako aj sankcii v prípade porušenia povinností, ktoré ukladá zákon o posudzovaní zhody a nariadenie vlády č. 70/2015 Z. z. jednotlivým hospodárskym subjektom.

**K bodu 14**

Ide o  úpravu nadpisu prílohy č. 4 vzhľadom na potrebu spresnenia vnútorného odkazu.

**K bodu 15**

Z dôvodu zosúladenia terminológie nariadenia vlády č. 70/2015 Z. z. so zákonom o posudzovaní zhody sa nahrádza pojem technické požiadavky pojmom základné požiadavky, ktorý je všeobecne zaužívaný v predmetnej oblasti. Táto formálna úprava vyplynula z novelizačného bodu 1, ktorý zmenil predmet nariadenia vlády č. 70/2015 Z. z. tak, že nahradil technické požiadavky základnými bezpečnostnými požiadavkami, pre ktoré sa zaviedla legislatívna skratka základné požiadavky, ktorá sa následne používa v celom texte návrhu nariadenia vlády.

**K bodu 16**

Z dôvodu zosúladenia terminológie nariadenia vlády č. 70/2015 Z. z. so zákonom o posudzovaní zhody sa nahrádza pojem základné bezpečnostné požiadavky pojmom základné požiadavky, ktorý je všeobecne zaužívaný v predmetnej oblasti.

**K Čl. II**

Uvádza sa dátum nadobudnutia účinnosti návrhu nariadenia vlády.